钦定古今图书集成/理学汇编/经籍典/第090卷 > 《读易长语》王鏊
## 钦定古今图书集成/理学汇编/经籍典/第090卷 > 《读易长语》王鏊

余始读《易》，至《系辞传》曰：“大哉言乎，天地阴阳造化之
赜，尽在是矣。”非圣人孰能作之，而欧阳永叔以为非
圣人作，何也？读至《序卦》《杂卦》，乃若有疑焉。若永叔之
见，而亦未敢为必然之论。读《淇水集》，彼亦疑之，谓有
不合而强通之者。余因是考之，伏羲画卦，文王《彖辞》，
周公《爻辞》，共为二篇，曰《正经》。孔子于正经之后，翼以
十篇，曰《上彖传》《下彖传》《大象传》上、下，《系辞传》上、下，《文
言传》《说卦传》上中、下，共十篇，是为十翼。经自经，翼自
翼，孔子不敢同于前圣也。自《商瞿传》至梁丘贺，曰：“《彖
辞》所以释经”，乃分二翼于各卦之下。郑康成又移《文
言传》于《乾坤》二卦之后，王弼又移《象传》于各爻之后。
经三紊乱，既乱正经，又失《十翼》，非复《易》之旧矣，诸儒
多欲校定而不能。盖秦火之后，《易》以卜筮独存，而《十
翼》散在人间。汉文帝广文学，《十翼》所存惟《彖》《象》《系辞》
《文言》。至宣帝时，河上女子掘冢得《易全书》上之，内《说
卦》中、下二篇，污坏不可复识，《十翼》遂亡其二，后人以
《序卦》《杂卦》足之，则二篇果非圣人作乎？胡一桂之作
《翼传》也，曰：“圣人读《易》”，超然意与《易》会而为之辞，岂常
人寻行数墨者比哉？则亦未敢遽疑之也。